એક સ્ત્રી ભલે ભણેલી હોય કે ન હોય પરંતુ ઘર કેવી રીતે ચલાવવું એ એને ક્યારેય શીખવવું નથી પડતું. સ્ત્રીની સામે ઘરના દરેક સભ્યો ની ડિમાન્ડ નું લાંબુ લીસ્ટ હમેશા હોય છે. સામે એ પોતાની ઈચ્છાઓ અને અપેક્ષા ઓની પરવા કર્યા વિના આખો દિવસ ઘરના બધા ને ખુશ રાખવામાં લાગી રહે છે. એક ગૃહિણી ની સવાર સૌથી પહેલી અને રાત સૌથી છેલ્લી પડે છે . એ આર્થિક રીતે પગભર ન હોય , તેમ છતાય એને ક્યારેય ઘરની આર્થિક વ્યવસ્થા સંભાળવામાં મુશ્કેલી નથી થતી. ઘરનો વહીવટ કેવી રીતે ચલાવવો એ મેનેજમેન્ટ નો પાઠ લગભગ દરેક સ્ત્રીને ગળથૂથી માં એની માં પાસેથી મળતો જ આવ્યો છે. ઘરની અર્થવ્યવસ્થા હોય કે કામ વ્યવસ્થા એક ગૃહિણી તેને બખૂબી સંભાળતી આવી છે. ભલે એ વાત અલગ છે કે એને કદીયે એ વાત નું કોઈ ક્રેડીટ માંગ્યું નથી. કે આપણા સમાજે એને આપ્યું પણ નથી. પણ સાચું કહું તો એક ગૃહિણી કોઈ પણ જાતના ક્રેડીટ ની અપેક્ષા વગર માત્ર અને માત્ર પોતાના પરિવાર ની ખુશીઓ માટે આ બધું કરતી હોય છે.